khistorydata/jeongjo-sjw-relations huggingface dataset:
정조 22년
戊午十月初二日辰時上御誠正閣都承旨同副承旨入侍時行都承旨韓晩裕同副承旨李文會假注書李允謙記注官金景煥承膺祚以次進伏訖命書傳敎曰大臣及本司來會諸堂入侍又命書傳敎曰後日次次對卽大享翌日也大臣差祭之餘勢難又爲來會卿等旣入來次對進定於今日上曰水原留守則自來不參於次對時與先爲來待之備堂入侍事分付賤臣承命出傳與右承旨李海愚事變假注書朴師晉左議政李秉模行左參贊鄭民始水原留守徐有隣行吏曹判書金文淳禮曹判書趙尙鎭兵曹判書李時秀刑曹判書朴宗甲戶曹判書趙鎭寬大護軍趙心泰左尹申大顯右尹李漢豐行護軍李書九行大司諫韓用龜掌令尹寅基玄重祚副校理趙得永副修撰朴吉源偕入進伏訖秉模曰夜雨開霽朝氣乍寒聖體候若何上曰一樣矣秉模曰寢睡水剌之節亦何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰初五日次對大享後翌日也爲卿駭奔之餘想難來會故玆以召見矣右相則何間爲再疏云也再疏前欲爲敦迫而事近如何姑且止之甚可菀也秉模曰古之大臣或除拜後三月出仕聞右相疏擧數日間當復爲之云矣上曰次對應會之日則雖前一日心多係着近日則公事之外以經史手圈事明燭坐夜間多仍爲徹曉之日可謂日不暇給而猶以三南民事未嘗少弛于中聞卿本司之會圖陳召接事極便好而向筵諫長所謂本司坐起日慮有次對今日預爲待令之說以後如此日召見亦難番番爲之諫長筵奏至今思之不覺駭然矣仍敎曰次對爲之秉模曰卽見京畿監司李在學所啓則以爲加平永平俱以峽中小邑稷還自來過多加平爲四千七百餘石永平亦近四千石每尸所受爲四五石而此非宜土之穀每當捧糴之時輒有貿遷之擧民弊轉甚兩邑稷還各限折半以相當田穀準折換捧則穀簿無損民弊可救令廟堂稟處爲辭矣名以田穀其爲要於民食或有大勝於稷者或有彼此相當者依所請限折半準折換捧而皮唐一種切勿擧論之意分付何如上曰依爲之出擧條上曰交織衣服勿着事向有筵敎諸宰皆已聞知耶民始曰臣等則業已奉聞退與外人面面告戒矣上曰所謂交織非紬非綿正如紫之亂朱常所切痛者此不必設法禁之而卿宰侍從中得聞筵敎者轉相告戒自卿相家斷然勿着則不期止而自止矣秉模曰頃因統營作屯事不勤帥臣捧現告論勘之意筵稟行會矣卽見統制使尹得逵所報則枚擧各年買屯形止仍以爲設施雖在己酉買土始自庚戌庚戌以後帥臣逐手懸錄而作屯十年之限當在明年己未云矣庚戌辛亥帥臣申應周係是初年買屯之數宜其最少甲寅帥臣申大顯只當一年外此優劣則李得濟爲最優李潤慶次之時帥臣尹得逵赴任後於李潤慶五年而買屯之數僅與潤慶略當不勤之責在所難免該帥臣尹得逵施以罷職不敍之典今則屯土稅入年增歲加若果視官如家自當不久完就連加考察如有一分泛忽之弊則該帥臣加等論勘之意分付何如上曰依爲之出擧條上曰此外又有稟處事否秉模曰海西貿置穀三萬石卽見海伯報來者則以勅需錢爲京司貿得而其中大米三千石最緊云來頭地部經費萬不成說此米三千石越價運來則好矣而姑待地部之災結磨勘商量排比後稟處此外別無可以稟達者云矣上曰戶曹來頭經費何以爲之昨秋收租爲幾萬包耶鎭寬曰昨年所收不過九萬七千餘石而以此無排比之道際聞海西貿置穀中有三千石大米云其爲取用誠甚幸矣上曰各年最少摠爲幾萬包耶時秀曰甲寅年災結爲十一萬結故收租不過爲六萬石矣上曰然則其時何以排比也時秀曰停番兼料米及各營門餉米貸用僅爲排比矣民始曰諸道災結姑未及磨勘而大體比昨年又當減縮矣本廳及均廳經用酌量磨鍊雖有若干留意者而不足者猶當爲數萬石及今變通然後可免狼狽廟堂爲戶惠廳經費兩西穀物將欲仰請區劃云許多穀物轉運之際爲弊多端惠廳則以關西大米一萬石直爲劃給則勿爲船運與道伯相議以爲從便換米取用之意議于大臣則大臣亦以爲便好云故敢此仰達矣上曰大臣之意何如秉模曰關西穀之往復該道留意以置者蓋爲度支經費而惠廳度支經費則一也若不船運而有換作之道則誠爲便順矣上曰依爲之出擧條上曰明春獻陵陵幸不可不爲之昨秋各邑旣盡治道而今又過寒於再明春則民弊亦不可不顧然則舟矯預爲經紀然後可以措備舟橋堂上固宜及今差下矣秉模曰舟橋司有司堂上未差之代行左參贊鄭民始差下使之察任何如上曰此重臣則職務自多相妨吏判亦是熟手以吏判差下可也出擧條命大臣就座時秀曰前判敦寧李敏輔當付知中樞而日前政事時知中樞作闕望筒未得受點何以爲之乎上曰姑爲加設待窠陞付可也出擧條秉模曰舟橋堂上旣差出則濬川堂上亦不可不差下矣上曰濬川堂上則自是例兼耶民始曰三軍門大將及漢城判尹例兼矣上曰古則濬川堂上文宰外武臣若爲之則大爲榮幸雖文宰不得人人爲之故先朝仁陽君李景祜爲濬川堂上此是特畀之恩其時人莫不爲之榮耀而近來則人之視之猶不若堤堰堂上者此何故也吏判則以舟橋有司堂上差下事書出傳敎可也仍命書榻敎曰行吏曹判書金文淳舟橋司有司堂上差下鎭寬曰本曹來頭經費實無措辦之道故以關西米請得移運事曾已筵稟矣今聞惠堂所奏其中又爲移劃於惠廳則本曹事果無排用之望故敢此仰達矣上曰初何不稟奏而乃爲惠堂之先着鞭也雖然莫非戶曹之物也如無推移用之則何處不得來乎惟在入量善處之如何耳今年自是歉歲貸來移轉等來頭經紀今年內當爲區劃以爲明年之計今年收租則某條儲積以爲再明年之計可也民始曰臣之關西米請得事亦爲其今年內預爲得置明年則不欲以此等說登諸筵席故也鎭寬曰八朔貢價皆未出給見今果無措手之道蓋諸道新起則不出而舊摠漸縮安得不經費之不足乎以今收租僅爲排比於百官頒祿而其外則未知何以爲計大抵損賦則年年爲之而節用邊不足故然耳宗甲曰日前忠淸道尤甚邑徒流罪人別單書入時本曹擧行不能審愼至有聽傳敎郞廳拿處之命誠不勝萬萬惶恐而第其時曹郞元無聽傳敎之事不得已以該色郞韓復衍現告就理此皆曹吏院隷之所爲曹吏已爲嚴處而院隷則自臣曹無懲治之道故敢此仰達矣上曰年前嚴飭何如而奸弊復出近來政院事豈不悶然乎況初不入來之該郞勒捧現告尤屬壅蔽之一端當該承旨施以不敍之典其時在院承旨竝罷職可也出擧條命書榻敎曰當該承旨施以不敍之典在院承旨一竝罷職上曰政院事擧不成說望門之各司聽傳敎者郞廳則不來而司吏院隷互相符同以情債替塡其名云曾前嚴飭何如而今又如是者寧不痛駭蓋承旨之不如古而然也過齋後本院首隷自卿曹捉致嚴杖定配可也漢豐曰明年臣營上番嶺南鄕軍待本道分等狀啓之上來更爲稟定事頃伏承下敎矣分等狀啓今已上來敢此仰達矣上曰依近例推移退限可也漢豐曰今伏承依近例推移退限可也之命矣其中尤甚邑軍兵當爲限麥秋退限自正二月當九十月當至推移進退磨鍊分排後預先知委於該道每當終朔依例徵召何如上曰依爲之竝出擧條命書榻敎曰當該注書汰去敎秉模曰列聖朝曾有定式各司晝仕摘奸夜直摘奸頻頻爲之近來此法久廢蓋承傳色與史官或宣傳官眼同摘奸自有法意而此亦難於每每如式爲之若只送史官則亦有事體屑越之歎如是而自爾廢却矣自備局間或摘奸以察其勤慢可也秉模曰此後臣雖在家時或抽栍摘奸乎上曰此是出其不意則在家時時送摘奸亦何妨也上曰臺諫進前寅基曰李汝節事云云上曰亟停勿煩寅基曰崔進吉事云云上曰不允竝出擧條敎有隣等曰五邑軍丁之屬於華城者各營番布之依舊徵納者恐非所以爲股肱之郡也蓋陞營後別名色一竝革罷京司上納亦欲除減卽爲均一之地而大抵設施之初以人和爲主擧皆欣欣樂樂然後可知朝廷之德意卿等提調與內外使相議定制仍成節目一以爲實惠之下究一以爲軍制之團束可也故相柳成龍養得五千兵馬至今稱之今此外營軍制之敎鍊團束也其所設施何遽不若故相之事業耶務從精詳數日內成節目以入也仍命次對先退命書榻敎曰前承旨鄭東觀令該曹口傳付軍職命退承史以次退出
정조 22년
戊午十月初二日辰時上御便殿同副承旨入侍時同副承旨鄭東觀假注書李弘謙記注官承膺祚記事官金履永抄啓文臣洪義浩曺錫中洪奭周以次進伏訖上敎義浩曰東伯何當出肅乎義浩曰數日內當肅命矣上敎東觀曰史記手圈抄謄之役旣訖則漢書亦當謄出同副與洪奭周一邊校準而使諸文臣斯速書之好矣仍命退諸臣以次退出
정조 22년
行都承旨李晩秀奉命進行左承旨柳焵在外右承旨蔡弘遠坐左副承旨李海愚坐直右副承旨兪漢寧坐同副承旨李祉永坐直注書金啓溫仕一員未差假注書李弘謙仕直事變假注書柳聖儀仕
정조 22년
李海愚啓曰右承旨蔡弘遠今日不爲仕進卽爲牌招何如傳曰允
정조 22년
傳于李晩秀曰禮房承旨馳詣宗廟奉審摘奸以來
정조 22년
以都承旨韓晩裕左承旨李肇源右副承旨李文會同副承旨鄭東觀罷職傳旨傳于李海愚曰其中鄭東觀連爲校正之役在院時甚罕以遞差捧傳旨仍令該曹口傳付軍職
정조 22년
以禁軍別將望筒傳于李海愚曰已經都監中軍人中更爲擬入
정조 22년
兵曹以崔東岳爲禁軍別將
정조 22년
傳于李祉永曰何時下敎尙不知入武承宣外在院承旨罷職近來武承旨太猥屑現告則自當事務則工謀有若處義然者寧有如許貌樣乎所當別樣處分姑不爲之此後嚴飭
정조 22년
以左承旨宋銓同副承旨李庚運罷職傳旨傳于李海愚曰前望單子入之待下批牌招察任
정조 22년
承旨前望單子入之柳焵兪漢寧李祉永落點
정조 22년
金就强太去代以柳聖儀爲事變假注書
정조 22년
李海愚以刑曹言啓曰依下敎政院使令孫守雄着枷嚴囚之意敢啓傳曰卿之筵奏之後處分何如則未踰數時又敢泥醉橫竹扶腋入闕門而門將何足責兵曹亦不禁以此嚴飭之後昨夜又有犯夜之隷紀綱所在痛惡莫甚與囚禁之隷同爲嚴囚過齋後嚴刑取招監軍執捉之事巡邏營門闔眼當該將臣記過使之待命該營待後試射殿座時令訓局拿待處分間令都提擧摠察該邊捕將爲先從重推考可也
정조 22년
李海愚啓曰御營大將李漢豐記過使之待命該營處分間都提擧摠察事命下矣在前如此之時有都提調命招之例或有從事官發牌聽傳敎之例今番則何以爲之敢稟傳曰從事官發牌
정조 22년
李海愚啓曰新除授行左承旨柳焵時在京畿楊州地斯速乘馹上來事下諭何如傳曰允
정조 22년
兵曹口傳政事副護軍鄭東觀單付
정조 22년
李海愚啓曰兵曹郞廳來言統制使下批政事取稟傳曰當日爲之
정조 22년
李海愚啓曰新除授承旨兪漢寧方在罷散中何以爲之敢稟傳曰敍用
정조 22년
李晩秀書啓臣承命馳詣宗廟尊所奉審則精潔祭物祭器祭井奉審則精潔諸執事進排官摘奸則無頉工人佾舞摘奸則無頉臣則仍留享所待行事修掃後復命之意敢啓傳曰知道
정조 22년
李海愚啓曰注書薦狀當爲成送吏曹而被薦人金啓溫方在奪告身中何以爲之敢稟傳曰蕩滌敍用
정조 22년
李海愚啓曰注書有闕之代被薦人金啓溫李弘謙李允謙薦狀依例成送吏曹之意敢啓傳曰知道
정조 22년
李海愚啓曰都承旨李晩秀奉審進去左承旨柳焵右副承旨兪漢寧同副承旨李祉永未肅拜右承旨蔡弘遠未承牌臣海愚吏兵批兼進之意敢啓傳曰知道
정조 22년
有政吏批判書金文淳進參判李敬一進參議未差左副承旨李海愚進以金祖淳爲吏曹參議趙宗鉉爲判敦寧金翊休爲工曹判書朴基正爲刑曹參議徐龍輔爲司圃提調申溆金處巖爲兵曹佐郞趙尙鎭南公轍爲司譯提調
정조 22년
兵批判書李時秀進參判柳誼病參議閔昌爀入直參知柳師模病左副承旨李海愚進以申大謙爲訓鍊都正李文道爲內禁將金鎭爀爲吾老梁萬戶知事單李敏輔僉知單趙宅鎭統制使單任嵂壯勇營哨官朴基赫今加折衝加資事承傳護軍鄭大容南公轍張世經竝單付
정조 22년
李海愚啓曰新除授注書金啓溫卽爲牌招察任何如傳曰允
정조 22년
以全羅監司李得臣啓本寶城郡定配罪人李亨源遭母喪依法典給暇事傳于李海愚曰與初試科場有間放送
정조 22년
傳于李海愚曰御將雖有記過待令之命而近來最爲守法合有分揀爲先越俸一等以爲三令五申之道而此後使之各別着念
정조 22년
傳于李海愚曰是慶恩家從曾孫云旣非不可擧論之事則有何屈法之可論乎金思翊特爲遠配今夜內發送事分付該府
정조 22년
李海愚以弘文館言啓曰校理嚴耆旣有只推之命卽爲牌招察任何如傳曰允
정조 22년
李海愚以兵曹言啓曰夜禁申飭何等嚴重而去夜政院使令金振煥被捉於二所巡將不爲治罪無端放送事極可駭當該巡將白東遠令該府拿問嚴勘何如傳曰過齋後嚴棍捧招草記可也
정조 22년
李海愚以兵曹言啓曰依下敎典獄署書吏金尙興等七人龍虎營拘留之意敢啓傳曰知道
정조 22년
李海愚以義禁府言啓曰注書柳台佐畿沿定配事承傳啓下矣柳台佐京畿通津府定配而以承傳內辭意具罪目依例發遣府羅將押送配所何如傳曰允
정조 22년
李海愚以義禁府言啓曰前注書金孝建亦施畿沿定配之典事承傳啓下矣金孝建豐德府定配而以承傳內辭意具罪目依例發遣府書吏押送配所何如傳曰允
정조 22년
李海愚以刑曹言啓曰因傳敎昨日犯夜院隷金振煥過齋後嚴刑取招次爲先嚴囚之意敢啓傳曰知道
정조 22년
敎江原監司洪仁浩書王若曰周家之置十連蓋爲屛翰之重虞廷之咨四岳寔出難愼之謨從古擇人授之顧今捨卿誰也眷彼江原一域卽我海山名藩壤土則多磽确而少膏腴民生無殷富之樂封疆則接畿湖而連關嶺地勢有要衝之稱大小二十六州在在是海濱嶺底延袤七八百里處處皆火耕斫畬故保釐比他道尤難矧弊瘼到今日轉甚峒戶海村之俱困政切凋瘵之憂松禁蔘弊之多端誰任矯救之責惟卿通敏之識精詳其人少日擅文華之譽知是黼黻之手妙年擢金緋之列綽有經綸之才銀臺十年已見出納之惟允銅符兩邑可驗內外之俱宜是知望實之超群政宜盤錯之別利玆授卿以江原道觀察使兼兵馬水軍節度使巡察使原州牧使卿其祗服寵命勉恢良圖攬轡澄淸須嚴黜陟之政蹇帷咨度無忽撫摩之方祛瘼蘇殘何待期勉之諭承流宣化宜念委毗之私凡諸稟裁自有曲憲於戲桑鄕按節堪詑晝錦之榮棠茇騰謠庶寬宵衣之慮官廚供水陸之味非無奉親之歡宸陛遠日月之光應多戀君之夢行且召矣往其欽哉故玆敎示想宜知悉知製敎朴吉源製進
정조 22년
戊午十月初三日辰時上御重熙堂左副承旨來待備堂入侍時左副承旨李海愚假注書李弘謙記注官金景煥承膺祚水原留守徐有隣行左參贊鄭民始兵曹判書李時秀壯勇大將趙心泰戶曹判書趙鎭寬行護軍李書九以次進伏訖上曰軍制節目果已修正持來乎有隣等跪進節目上取覽訖敎曰華城軍制變通一款經紀已久而有難一時斷定故至今遷就矣覽此節目以予所見有異者居多不可猝乍間議決卿等退與大臣逐條爛商期得別般良制以草記更稟也又敎鎭寬曰曾見李宇炯疏有水車設施經略卿果聞知否鎭寬曰臣未知其工拙而蓋有水車之議厥惟久矣上曰第試之然後知工拙不爲則胡成也華城之堤堰已多農民之蒙利而若使水車先自華城試用則其爲制之美否可知矣卿須留意也上曰注薦記催促入之也賤臣承命持入進上曰此後注薦時薦主觀其應薦人中仕日之最多供職之能勤者以爲薦而無敢或外循公議內售私意專以地閥之顯先於久次之人可也事載之堂后故事以爲永久一遵也仍命退諸臣以次退出
정조 22년
戊午十月初三日午時上御重熙堂軍士房承旨入侍時左副承旨李海愚假注書李允謙記注官金景煥承膺祚以次進伏訖命書榻敎曰紀綱不可以微事而忽之司寇之長朝筵出擧條名以院隷者干犯夜犯之罪無異故犯使之嚴囚則身爲獄官敢用奸計該官爲先分付該府具格嚴囚坐起時刑推得情以聞又命書榻敎曰當該注書亦施畿沿定配之典仍命退承史以次退出
정조 22년
行都承旨柳焵未肅拜左承旨金啓洛未肅拜右承旨李海愚坐直左副承旨兪漢寧坐直右副承旨李翊模未肅拜同副承旨朴基正未肅拜注書金啓溫病一員未差假注書李弘謙仕李允謙仕直事變假注書柳聖儀仕
정조 22년
兪漢寧啓曰明日常參經筵取稟傳曰停
정조 22년
以校理嚴耆牌不進罷職傳旨傳于李海愚曰許遞
정조 22년
傳于李海愚曰都承旨許遞前望單子入之待下批與未肅拜承旨牌招察任
정조 22년
承旨前望單子入之金啓洛李翊模朴基正落點
정조 22년
李海愚以備邊司言啓曰卽見平安監司閔鍾顯狀啓則以爲道內今年穡事諸邑俱不無災傷而价川等十八邑旱田水田災摠合爲六百四十一結七十九負一束戶曹年分事目中本道實結以丁酉元摠比準磨勘而道內昨年實結爲八萬四千三百五十九結十七負六束較諸丁酉元摠則餘結只爲一結五十四負二束其所不足爲六百四十結二十四負九束在前如此之時災結加請亦多已例請令廟堂稟旨分付矣本道帳付雖曰田多畓少在前比摠外不足災結請得之時元無各邑田畓災後錄竝擧之例辛亥一有其例而其時田農到處告歉因年分事目判付依抄戶例擧行者則不可援用該道臣姑先從重推考田災勿施畓災二百八十三結十八負一束劃給使之均俵何如傳曰允
정조 22년
李海愚以備邊司言啓曰北關後運紙衣七百三十三領照數稱量木品紙品亦爲看審監封逢授於齎去禁軍處沿路輸運及本道頒給等節更爲各別嚴飭之意敢啓傳曰知道
정조 22년
李海愚以備邊司言啓曰卽見廣州留守洪檍災實狀啓則以爲本府今年穡事終歸穴農二十一面內上道七面爲稍實中道九面及下道五面次之而下道之二面中道之四面未免災歲之尤甚其中被災偏酷之面里至貧無依之民戶略可精抄量宜分等許令以相當穀準折代捧待明秋還作本色至於執災則代播五十九結二十一負未付爲十九結三十九負四束晩移中全不掛鎌爲一百十七結七十五負九束流來舊覆沙爲二十八結七十六負九束都合爲二百二十五結十三負二束地部劃下三十結外不足災一百九十五結十三負二束特許加劃事竝請令廟堂稟處矣代捧事本府餉穀比他嚴重有難許施而所請者只是被災偏酷之面里至貧無依之民戶則數似無多自三分一至四分一許令分數準折代捧待明秋還作本色而皮唐米唐切勿擧論災結事本府畓摠爲八百五十餘結加請一百九十五結十三負二束不至太濫依所請加劃流來舊覆沙名色所當査起補頉而無難擧論極爲未安該守臣從重推考前此畿營加請災結之啓亦以舊頉爲言屬之謬例一向任置則陳無可査之時頉無可充之道此後此等之弊無論某道各別嚴飭何如傳曰允舊初不名色之自古獨於畿甸狀啓直書登聞雖以故重臣沈鏽之鍊熟本道事務此等處各遵其道之例未嘗釐正廣州亦必用畿甸之例而然守臣勿推此後該道狀啓亦爲仍舊貫可也
정조 22년
李海愚以兵曹言啓曰謹依下敎司謁白弘福決棍十五度之意敢啓傳曰知道
정조 22년
李海愚以義禁府言啓曰罪人金思翊特爲遠配今夜內發送事分付該府事承傳啓下矣金思翊平安道昌城府遠配而以承傳內辭意具罪目卽爲發遣府羅將押送配所之意敢啓傳曰知道此草記遲滯之中官令內侍府各別嚴治可也
정조 22년
右議政沈煥之疏曰伏以臣猥被天眷濫叨重任敢竭血腔冀蒙鞶遞伏奉恩批雲漢昭回褒予過隆諭之以聖治之所自期俗弊之所自洗仍又歷論王道之所以爲準民彝之所以歸極而該攬三古之典謨丕闡一代之政法大哉王言瞻聆俱聳自三代以後上下三數千年明君良輔雖或曠世一値而其所以成就之者大抵黃老刑名偏覇少康之治而已曷嘗有一分彷紼模擬於今日聖批之所及者哉臣竊因此而有仰復於九旒之下者伏念明王立政官不必備惟其人在昔成周盛際卿士大夫之布列有位者皆天下之賢俊耳苟欲董九流而備三事則何患乎無其人然而成王之訓迪厥官其言乃如此者豈不曰三公者所以論道經邦之官也其任至重故其責至大而擇之不愼則其政不擧毋寧曠官闕位之庶不病於治體歟如臣者卽一樗散不材之庸品耳幸逢千載之嘉會思效一片之丹忱者顧惟在乎尊聖德而明聖志矣雖然亂賊之餘窟未破而群惑尙滋則尺霧謂可以障天地之大而臣無與於掃蘯之功矣義理之本源已㫼而衆訛胥囂則點氛謂可以翳日月之高而臣未效於滌除之力矣感慨徘徊歲其遒矣而今白首老且將死而忽於夢寐不曾到之地加以震剝不敢當之命嗚呼我殿下則哲之明奚所取於衰蹇之一賤臣而有此非常之擧措也考諸先王立政之訓而大相徑庭反求聖朝置相之方而亦不近似臣安得不怵焉驚惶仰首鳴號也臣之前疏有云整國綱而服民志蓋不出乎朝廷之處置得宜而聖諭首拈此四箇字褒許而敷示之誠以臣之一言偶合於聖意而不以人而廢言也夫然則朝廷處置之大者莫如乎擇立輔相而今以朝望之所不叶輿情之所不圖者卒然擧而冠之百僚之上則其於巷有議街有譏而貽四方之傳笑何哉伏想聽卑之天不待臣言之畢而有所默運於中者矣況伏聞古語天生一代之材以擬一代之事今我殿下以天縱之聖奮大有爲之志凝佇夢卜寤寐豪英人才雖曰渺然濟濟蹌蹌之列豈眞無亮天工識時務而可以經綸當世之事者哉或有官位之未顯或有功庸之未著或有言論才猷之未見於事爲或有巖穴草野之未膺於薦剡而殿下之聖鑑偶有遺照於此者耶夫登崇俊乂輔相天地卽帝王之盛德而擧直錯枉矯俗移風不過轉移間事耳奈之何注聖意於無所當之地而委重任於不可堪之人有若苦加鞭於駑駘而望千里之程哉若夫尊聖德於堯舜明聖志於日月卽臣拚死之所執者則進或廁於衿紳之末退或處於邱壑之中臣身苟存則臣心不渝臣心不渝則千世在前百世在後亦必有悲臣之心而爲之泣下者倘於乞骸之年粗保咫尺之守永圖涓埃之報則於分亦已足矣伏乞天地父母曲垂諒察亟收新命回授賢德以重國體以幸世道焉臣無任云云答曰省疏具悉卿懇夜行攝享於太室出宿齋所坐燭屢跋仰念祖宗盛際俊乂在廷涵育元元風流篤厚協寧寬舒以詒我萬億年無疆而永惟光前裕後之圖心竊有䕤於鼎軸承佐之地矣際見卿巽牘又至江湖軒墀若與面談卿之甌卜已有月非不知日事敦勉而以卿持重也姑且遲遲蓋亦優遊不迫之義卿庶幾亮之前批且悉予意卿須卽日肅命丕闡對揚之方庸副朝野之望仍傳曰此批答遣史官傳諭
정조 22년
掌令尹寅基校理洪秀晩副校理趙得永金履載正言金和鍾修撰洪受浩金履永副修撰李羲甲朴吉原啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行八字刀削答三司曰不允六字刀削
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上廟享事體至爲嚴重享官如或有失儀之事則爲臺監者所當隨卽糾正而今番宗廟朔享時大祝於讀祝之時有所差誤大爲欠敬誠極未安而祭監監察矇然不察無一言呈課其爲溺職莫甚於此不可仍置而不論請當該大祝施以譴罷之典監察韓德增拿問處之答府曰李汝節事亟停勿煩崔進吉事不允新啓依啓
정조 22년
正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十月初四日辰時上御便殿都承旨入侍時行都承旨李晩秀記事官金啓溫記注官金景煥承膺祚以次進伏訖上曰漢書手圈正書使入來印所之文臣分掌爲之而割付本亦於午前謄出抄啓文臣金熙洛使之入來可也仍敎賤臣曰爾之是職無異特除所取於爾者存故使處近密爾其小心盡職也命退承史以次退出
정조 22년
戊午十月初四日辰時上御便殿右承旨入侍時右承旨蔡弘遠假注書李弘謙記注官金景煥承膺祚抄啓文臣金熙洛以次進伏訖上曰向者人物考抄謄之後聞嶺人多上來各以其遺蹟願錄入人物考云此所謂聞風而來者矣此與人物考凡例有異人物考則自有原本故依其本略約抄錄仍原冊名名曰人物考今此嶺人之所持來冊子則本不入於人物考有難一例錄入矣然旣聞之後亦難仍置故其冊子日前使之入之今成都目錄矣欲令一番抄謄而書役張大此意傳于前左相以爲主管使親知中年少文臣等斯速分謄限三四日修正入之也仍敎熙洛曰爾其同爲謄出而凡例不必依人物考爲之而其中可觀文字勿爲落漏也命書榻敎曰右承旨同副承旨許遞又命書榻敎曰前假注書李允謙仍察廳任命退諸臣以次退出
정조 22년
行都承旨權裕牌不進左承旨金啓洛坐右承旨李海愚坐左副承旨兪漢寧坐右副承旨李翊模坐直同副承旨朴基正坐直注書金啓溫病一員未差假注書李弘謙仕李允謙仕直事變假注書柳聖儀仕
정조 22년
藥房提調金載瓚右承旨李海愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
兪漢寧啓曰判敦寧趙宗鉉除拜後過三日不爲出肅依定式推考警責仍卽牌招察任何如傳曰允
정조 22년
兪漢寧啓曰三品官之無得過三日循例請牌曾有飭敎矣吏曹參議金祖淳除拜後過三日不爲出肅事體所在誠極未安從重推考仍卽牌招察任何如傳曰允
정조 22년
金啓洛啓曰明日聖節望闕禮習儀相値視事頉稟之意敢啓傳曰知道
정조 22년
金啓洛啓曰明日聖節望闕禮依例爲之而習儀兼行之意敢啓傳曰知道
정조 22년
傳于兪漢寧曰諸承旨持公事入侍
정조 22년
傳于金啓洛曰左承旨入侍
정조 22년
傳于兪漢寧曰都承旨前望單子入之待下批牌招察任
정조 22년
都承旨前望單子入之權裕落點
정조 22년
傳于兪漢寧曰奉命承旨入侍
정조 22년
以吏曹參議金祖淳牌不進罷職傳旨傳于兪漢寧曰只推
정조 22년
備忘記嶺南民事詳問於往還之承宣有所酬應而筵退已擧燭矣見雲觀書奏始覺有微雷之響苟使對越之誠無所間斷則警異在於晉接之時而豈或未知聞焉乎誠之未篤心亦不專聽於無聲尙矣聽而不聞若此觀於方寸之不能持敬益知其施諸事爲之隨處不中矩矣致災之端莫過於此悸懼怵惕若無所容自今日減膳三日事分付廚院
정조 22년
右副承旨李翊模同副承旨朴基正啓曰伏以冬雷之異自古記之而挽近以來幾乎無歲無之今此雲觀之報又何爲而至哉隱隱之響殊異於轟轟閃閃之光不至於燁燁而當此收藏之節固非震耀之時仁天之警告其不可以細微而或忽也明矣伏惟我殿下一念敬天嚴恭寅畏克盡昭事之則恒篤對越之衷罔或以災之有無前後而有間焉此誠群下之所共欽仰贊嘆者則固何待於臣等之加勉而第念人情創見則駭習聞則狃頃蹔則可勉而稍久則易懈也惟此冬雷之變式歲斯生習以爲常便不爲怪又不必某事某應某懲某罰一一如漢儒之說焉則始也君臣上下之動色相警者終未必不爲怠焉而止耳臣等聞善言古者必有準於今善言天者必有徵於人今以人事之可徵者而觀之則亦有可得而言者無異乎天心之不豫而災不絶書也民隱不可不察而殿下所以愛恤之者亦至矣然而水旱之不期歉荒之或臻師帥親民之官其能悉心於賑飢之策究惠於俵災之政以對揚愛恤之至意乎治謨不可不立而殿下所以董率之者亦勤矣然而苟簡相襲恬嬉成習文武小大之臣其能精白一心國耳忘家公耳忘私以承佐董率之聖念乎莫重者懲討也而爭之不力持之不誠徒歸紙上之空言未見天聽之感悟莫嚴者春秋也而蔑棄聖賢之訓弁髦尊攘之義邪說有作變怪層出言路未嘗不開而草野無敢言之士臺閣少直截之風間或有言者而旨意閃忽莫可究詰侈風未嘗不戒而如水蓋深如火益烈夏禹之菲食莫致乎堯舜之爲心漢帝之弋綈無救乎墻屋之被繡浮淫之蠧日熾敦朴之俗莫回凡今之弊雖不可毛擧徧論而大較不出於玆數者而已有一於此足以召災致異況且兼而有之者乎此所謂人事之可徵者也卽伏見傳敎下者瞿瞿乎無聲之聽惓惓乎持敬之方臣等之所欲言者殿下已先之矣凡此數者之失固近於陳腐之談而所謂持敬者亦有事在苟欲見之於行事之深切著明則捨此而亦奚以哉伏願聖明加之意而措諸事事務其實實有其效俾盡消弭之策焉惶恐敢啓答曰知道當留意矣
정조 22년
兵曹口傳政事副護軍蔡弘遠
정조 22년
兪漢寧以賑恤廳言啓曰南部蓮城尉契任掌李得伊今月初三日本洞路傍得二歲遺棄男兒同里居良女崔召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 22년
李海愚以兵曹言啓曰本曹草記二所巡將白東遠令該府拿問嚴勘事批旨內過齋後嚴棍捧招草記可也事命下矣當該巡將白東遠嚴棍十五度査問則所告內以爲當夜四更量犯夜院隷執捉於義禁府前路上而將爲草記故不爲卽地棍治姑令拘留於伏處矣及考巡廳謄錄則下隷被捉勿爲草記事曾有成命而仍値大祭齋日不得治罪云矣特敎査問之下遊辭漫漶之狀誠極痛駭而旣有草記之命故捧招以入之意敢啓傳曰知道發明不成說削職可也
정조 22년
李海愚以兵曹言啓曰謹依下敎初二日丹鳳門守門將尹若理近仗軍士朴興喆各嚴棍十五度而名以守閽不畏法禁醉隷出入之際漫不察飭之狀極爲痛駭守門將尹若理汰去何如傳曰知道降定禁軍卜馬軍可也
정조 22년
李海愚以兵曹言啓曰謹依下敎龍虎營拘置罪人典獄署書吏金尙興等七人移送刑曹之意敢啓傳曰知道
정조 22년
李海愚以兵曹言啓曰本曹草記守門將尹若理汰去事批旨內知道降定禁軍卜馬軍可也事命下矣尹若理降定禁軍卜馬軍之意敢啓傳曰知道
정조 22년
李海愚以禁衛營言啓曰本營分授字內南廟業山南壇近處陳田及漢江壇腦後諸處今十月初六日爲始補植松木之意敢啓傳曰知道春植大勝於秋植量此用力爲之可也
정조 22년
李海愚以義禁府言啓曰典獄署參奉金思翊爲先分付該府具格嚴囚坐起時刑推得情事傳旨啓下矣罪人金思翊着枷杻足鎖嚴囚南間之意敢啓傳曰知道
정조 22년
禁府啓目前兵曹佐郞南惠寬原情云云傳旨內辭緣泛稱遲晩刑推得情何如啓除刑推議處爲良如敎又啓目祭監監察韓德增原情云云傳旨內辭緣汎稱遲晩所當請刑是白乎矣曾經宣傳官勿爲請刑載在大典通編議處何如啓依允
정조 22년
行都承旨柳焵疏曰伏以臣昨於鄕廬伏奉喉院除旨而馹召又繼下矣榮光所及鄰里咸聳臣誠惶恐感激罔知攸措恩命之下不敢偃處來伏城闉臣之逖違天陛已過周歲矣在臣義分固當竭蹶趨膺以伸戀結之忱而第臣以年前待罪東萊時殺獄事方入於道啓論勘中揆以情勢實無晏然承膺之路天牌之下冒犯違傲悚仄方切矣千萬意外又伏承知申除命自顧微臣何以得此一院之長地望自別實非如臣庸愚所可濫叨左右思量益無進身之望玆敢冒入文字仰陳危懇荐違召命尤增罪戾伏乞聖慈俯垂諒察亟許鐫削以安私分仍勘臣罪以肅朝綱千萬幸甚臣無任云云答曰省疏具悉査啓回下之前處義似然本職許遞
정조 22년
同敦寧李益運疏曰伏以臣於昨日復命之後祗奉前月二十三日所下敎旨以臣爲同知敦寧府事者臣旣入闕中急於叩謝雖不得不章皇出肅而臣旣無敦寧則在法當遞玆陳短章仰瀆崇嚴伏願聖明俯賜鑑諒亟令選部照例遞改以重公格以安私分不勝幸甚臣無任云云答曰省疏具悉疏辭下該曹稟處
정조 22년
持平沈達漢疏曰伏以臣待罪從班已多年所而言議風采一無可觀將焉用彼臺臣哉況以稟賦虛弱疾病易椉分宜屛伏厥惟久矣乃者持憲除命忽下於病蟄之中臣聞命若驚靡所容措臣素患眩暈且挾痰癖近因將攝之失宜一倍添加精神昏瞀眼視眩花頭暈脚掉欲起還仆病氣之發作無常一日之間如是者屢矣以此病症實無供職之望而數旬之內除旨荐降臣感恩怵義不敢不力疾出肅而病旣如右終難强策玆將疾病之由仰瀆黈纊之聽伏乞聖慈俯諒臣病亟遞臣職名以重官方以安私分焉臣於乞免之章不宜贅及他說而第臣區區憂愛之心耿結在中適當可言之日敢效無隱之忱伏惟少垂聰察焉嗚呼殿下以帝舜察邇之心兼大禹拜昌之德和顔於犯容之言虛己於逆耳之忠上自朝廷下至草野嘉言罔伏自卽阼至于今二紀有餘而未嘗有以言獲罪者誠盛德事也雖然過於乾剛失之夬斷聖心獨運處分先定則雖是過中非常之擧喉院覆難而不得繳還三司爭執而無以挽回格天回聽終無其術則奉令承敎只幸無罪因仍漸染久而成習後雖有覆難之事爭執之端而若知上意之堅定則默默而進唯唯而退臺烏噤口仗馬無聲馴致痼弊漸至難醫駸駸一世將未免爲脂韋世界而士君子鯁直敢言之氣潛消暗鑠於不知不覺之中矣於是乎一世媕婀百僚巽順一色泯然衆口寂如士氣摧沮弊端百出守故常者慮其輕發而不敢言好新奇者患其陳腐而不欲說涉形跡者避嫌疑而官師無箴規之義善顧詹者爲利害而朝著無可否之爭今日之言路可謂閉矣不可謂開矣噫言路國家之血脈也人命之安危係於血脈之通塞國家之治亂係於言路之開閉從古以來言路閉而國能爲國者未之有也殿下之容諫如此好善如此而是何言路之閉一至此哉此雖群下不誠不忠之罪而臣愚死罪竊伏以爲是亦殿下自反處也夫言之直者近於矯激易於觸忤人主但當容其直而忘其矯激嘉其忠而恕其觸忤不惟包容之必也虛受之不惟勉從之必也悅繹之又從以不憚改也雖至於戇愚妄發之言陳常無用之策苟以言來者必俱收而竝蓄之擇其所可用而恕其所不逮也然後直言於是乎進而言路於是乎開矣今殿下之於聽言也或者包容之而已其於虛受之意猶有所未盡乎勉受之而已其於悅繹之道猶有所未至乎至於覆難而無力爭執而難回則又未可謂不憚改也甚至於殿下之所不欲聞者則殿下固拒絶之矣其所謂以言進者不過溫言巽辭不足以關殿下之四聰者何足與論於言路之閉閉哉伏願殿下開盡言不諱之門嘉質直不阿之忠言苟直也卽聽從之苟可用也卽採施之不但止於例批溫批而已而俾皆知誠心開納之聖心則前之巽順者必將化而爲剛直媕婀緘默者必將變而爲謇諤而鐵面之風魚頭之直何必借才於異代乎雖然言亦有似是而非者此亦不可不察也以我殿下達聰之德知言之聖寧或眩疑於鑒別從違之際哉第惟念難平者世路不齊者人心也於是乘機而敲撼者有之抵隙而伺發者有之矣外陽而內陰者小人之情狀也指東而擊西者讒人之巧舌也名以言事而其疏之眞僞難辨外若近似而其心之公私易混若於此而不加察焉則殆乎差毫而謬千矣此則不待微臣之言而自在殿下權衡之中矣惟殿下念之哉嗚呼今夏亢旱穡事卒痒畿湖兩南大抵同然荒年先務只在俵災之均而臣竊聞之畿邑執災初無未移名色而晩移不實者初不給災云信如是也是未免於罔民也夏間代播蠲稅之令特下於節晩之後蓋於其時移秧則已晩而陳廢則可悶故使之代播代播出於未移故使之蠲稅我殿下曲軫民隱之聖意大可見矣是故民皆樂從黃豆木麥次第代播庶有食實之望矣及其得雨之後時又過晩而官令忽下促使移秧當是時也代播之黃豆長已過尺木麥苗已出土而一時反耕四野代播者盡化爲秧矣及秋發穗數顆不實百畝秋色反不如代播而食實則甔石甁甖已矣無望貯種納稅何從辦出今以無實之秧謂之已移而初不給災此果恤民之本意乎百姓至愚易惑難曉擧皆曰代播變爲移秧而知稅之不得蠲矣蓋言其只有移秧之名則已非代播而蠲稅之令只在代播故也今之晩移之土卽前之代播之土也其地則同其時又晩而前所許蠲今何不蠲其或以差早代播者被災而過時移秧者不被災而然乎此臣所未解也噫民不信令其弊如何夫子論爲政以爲食可去而信不可去也殿下一念如傷夙夜憂民哀矜惻怛之聖意孰不仰諦而近民之官擧行若此使殿下若保之惠不能下究恤民之令反歸不信臣竊痛之方今經費耗少國用罄竭財賦之縮孰不爲憂臣豈不知而臣恐令不信民之弊反有大於財縮也畿邑若此安知他道之不如畿邑乎伏願殿下亟命廟堂關飭諸道其俵災不均者及晩移不給災者一一査出其現發者亟令削黜更遣良吏期使蘇殘而其晩移無秋處一倂給災以爲信令之道焉臣病思荒莽文理短拙辭不達意而忠告之言若蒙採納則臣雖伏妄言之誅亦所甘心臣無任云云省疏具悉爾言好矣當留意其中民事下廟堂爾其勿辭察職
정조 22년
掌令尹寅基校理洪秀晩副校理趙得永金履載正言尹涵修撰洪受浩金履永副修撰李羲甲朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行五字刀削答三司曰不允六字刀削
정조 22년
掌令尹寅基正言尹涵啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰李汝節事亟停勿煩崔進吉事不允
정조 22년
正言尹涵啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十月初五日辰時上御重熙堂諸承旨持公事入侍時左副承旨兪漢寧假注書李允謙記注官金景煥承膺祚以次進伏訖上曰原任直閣徐榮輔入侍賤臣承命出傳與原任直閣徐榮輔偕入進伏敎榮輔曰近日爲史記手圈校準之役今者召見卽爲此事也仍下史記手圈一卷曰此中句語之入於通史者逐段刪去紙頭付籤書刪字而標之其外誤書誤字詳細考校可也命先退又命讀公事漢寧讀奏慶尙監司李義綱狀啓咸陽郡守趙命喆到任事命書判付訖上曰龍虎營捉囚之典獄書員七名中伊日待令者則曹郞卽爲發牌今日坐起嚴刑一次仍卽定配後草記事分付命書傳敎曰政官牌招開政又命書榻敎曰在外承旨許遞與未差之代前望單子入之待下批牌招察任仍命退承史以次退出
정조 22년
戊午十月初五日辰時上御便殿左承旨入侍時左承旨金啓洛假注書李允謙記注官金景煥承膺祚校準舊抄啓文臣鄭東觀以次進伏訖上敎東觀曰漢書準役幾何爲之東觀曰已準者不過七卷矣上曰漢書校準訖役後後漢書又當考準以此知悉詳細校閱毋或一字之誤漏也命先退敎啓洛曰前戶判眼疾近得差道耶啓洛曰比昨年差勝而症勢則一味無減矣仍命退承史以次退出
정조 22년
戊午十月初五日申時上御便殿右承旨入侍時右承旨李海愚假注書李允謙記注官金景煥記事官金履永奉命前承旨李益運以次進伏訖上曰明日本司諸宰果皆來會云耶益運曰姑未聞之矣上曰以軍制事明當來會於本司而巧値明日望闕禮本司來會之諸堂使之勿往其外以參贊押班行禮事分付上曰嶺南民情何如益運曰大體所聞過矣間有慘歉處而民情則晏然矣仍奏曰臣辭陛之日旣伏承嶺南關東災形民情詳探回奏之命故臣果歷路周察則畓農未免大歉而田穀則在在登稔而且代播之蠲稅還穀之停代恩出常格民情恃而晏如朝家爲嶺民蠲恤之澤至矣盡矣然民情無厭不無倖望於身布一事而今年綿農之豐登挽近所無如此之年不可議到於蠲停但其中納米軍則恐難準數辦納故敢此仰達矣上曰米保之尤甚之次邑最甚處代錢稍歇處折半代錢可也益運曰關東之尤甚三邑中原州則雖似稍勝而平海蔚珍則接連於嶺南之寧海盈德被災之最甚民情之遑汲比諸嶺南尤甚邑殆有甚焉停代之令蠲恤之方恐不可差殊於嶺南災邑故敢此仰達矣上曰今番奉命之行使之逶迤往來者政爲兼審平蔚穡事民情也今聞卿言果若所料停代等蠲恤之政一依嶺南尤甚處例令廟堂後錄下送該道使之星火知委海弊亦宜軫念兩邑海戶所納限明秋蕩滌可也益運曰朝家之軫念海弊前後飭敎不啻申複而至於關東則年前定式至成節目枚報廟堂曾未幾何弊復如前臣於今番奉使之行聞諸海民之訴參以守令之言則一夫一年所費殆滿百金云此是海戶切骨之痼瘼令廟堂分付道臣更加釐革關東如此則他道可以反隅一體申飭於諸道俾除海民無窮之弊恐好故敢此仰達矣上曰近來法綱雖甚解弛關東海弊之依舊云者豈成說乎況前前道伯釐正也意謂行之無弊今聞一夫百金之費比年前減爲三十金之時反又倍蓰此必有營邑受弊之處而然者令廟堂詳問釐正時道伯仍又面飭新伯下送使之詳査據實狀聞平蔚接濟海弊査實俱難付之生手今旣出代新伯使之一兩日內辭朝可也竝出擧條益運曰高麗忠臣吉再金烏書院致祭之日道內屢千章甫呈單於臣卽吉再改諡事也昔在先朝因道臣陳聞賜諡忠節而吾東性理之學倡自鄭夢周吉再及其門而闡明之闢異端似是之非明萬古聖學之源隆慶初詔使許國問東方孝烈節義孔孟心學之人先正臣李滉爲禮官區別以待而以再不錄於節義置之於心學蓋以再學問醇正發揮斯文之功尤重於節義故耳賜諡之只擧忠節不擧道學有欠象賢之義且先正臣鄭汝昌金宏弼之賜諡也或因韋布之聯籲或因筵臣之陳達特許追改則依兩先正已例欲爲申請改正尙未延籲屢疏見格要臣歸奏前席故敢此仰達令該曹稟處何如上曰依爲之益運曰故校理鄭鵬受業於文敬公金宏弼之門得其嫡傳精思力踐嘗以九容九思之目申之以丹書敬怠之分作爲案上圖以寓盤盂之戒先正臣李滉稱其造詣之精文穆公臣朴英出身弓馬棄官講學鵬奬諭而啓發之文貞公臣金堉所撰己卯錄亦載鵬之事蹟蓋鵬與己卯諸人同心同德而獨能逆覩於蜮弩潛伺之時斂弢鋒鍔超然遠擧不入標榜之中得免錮籍之禍而其心與道則與己卯諸人眞所謂生同傳死同誌者也同時善類之絓罹羅織者擧蒙朝家褒崇之典而鵬獨漏焉者特其不載於己卯禍籍故耳且善山金烏書院卽鵬聯享之所而一廟五人之中鵬獨無諡恐爲朝家之缺典本院致祭之日多士呈單故敢此仰達令該曹稟處何如上曰依爲之益運曰故崇禎處士蔡得沂當丙子之亂夜觀天象大驚曰大駕下城矣民不盡劉而其於綱常何卽廢擧業薦授氷庫別坐而一謝卽歸挈家移居洛江上自天臺巖上刻大明天地崇禎日月八字以見志因朝命往護質館賡酬聯翩世所稱君臣言志錄也孝廟尤加知奬至許以子房孔明及其陪駕東還也孝廟數以手札問訊命畫師圖進所居山水仍要入城辭以不敢私交而世人不以官稱皆稱崇禎處士其卓行偉節至今照人耳目而不幸早死於孝廟御極之前況今世代寢遠事蹟淺沒誠甚可惜此等之人合有褒崇之典故敢此仰達令該曹稟處何如上曰尙無殊異之典甚是欠事爲先贈職可也益運曰今番忠介公金濟之致祭平海海上誠朝家之盛典致祭之日嶺南多士跋涉遠來者爲屢千人平海之大小民人畢來參班人心大可見矣金濟之事事在傳疑而邑人尙傳誦題壁之詩殆同巷謠士民齊訴於臣曰每欲以此事登聞於朝廷而荒海僻遠之民有志莫遂今幸天鑑孔昭至命賜祭於此地遐土人士與有光榮將欲就此致祭之所建祠歲祭而海隅蒼生無路自達要臣歸奏於前席故臣以建祠體重且有禁令不可輕議答之而此與凡他鄕祠之請有異故敢此仰達今該曹稟處何如上曰依爲之益運曰臣之今番奉使之行皆是高麗忠臣之事故嶺人之以前朝忠節呈單者不勝其紛紜而其中判奉常寺事安俊當麗季與鄭夢周協心扶顚夢周死後與禹玄寶等同被杖流于醴泉因卜居蘆浦而自號焉常着簑笠鞱晦以終而吉再嘗與書略曰江山殊古雲物變態擧目四覩無物不靦一面烏山舊日新雲於焉結廬以晝爲宵倘與玉人更獲一見此可見與再志同道合而故大諫金應祖至曰此翁節義正如靑天白日尤可見百世之公議矣崇禎己酉享于龍宮之箕川書院而尙未蒙節惠之典嶺外多士聯名呈單故敢此仰達令該曹稟處何如上曰依爲之竝出擧條仍命退諸臣以次退出
정조 22년
行都承旨權裕病左承旨金啓洛坐右承旨李海愚坐直左副承旨兪漢寧坐右副承旨李翊模坐同副承旨朴基正坐直注書金啓溫仕一員未差假注書李允謙仕直事變假注書柳聖儀仕
정조 22년
金啓洛啓曰明日常參經筵取稟傳曰停
정조 22년
金啓洛啓曰聖節望闕禮習儀兼行進去下直之意敢啓傳曰知道
정조 22년
金啓洛啓曰前江原監司尹師國江原監司洪仁浩依下敎來待矣傳曰入侍
정조 22년
傳于李翊模曰右副承旨入侍
정조 22년
傳于金啓洛曰政官牌招開政
정조 22년
朴基正啓曰副校理趙得永副修撰朴吉源謂有情勢陳疏徑出原疏纔已退却矣所當直捧禁推傳旨而此與無端徑出有異推考警責玉堂上下番俱空事甚未安竝卽牌招入直何如傳曰允
정조 22년
傳于兪漢寧曰玉堂中抄啓文臣內閣仕進人許遞
정조 22년
有政吏批判書金文淳參判李敬一進參議金祖淳牌不進右副承旨兪漢寧進以金熙周尹序東爲校理沈興永爲副校理徐有聞爲修撰嚴耆爲副修撰洪聖淵爲同敦寧尹光顔爲刑曹參議申絢爲掌樂正金鎭白爲典獄參奉金履載爲中學敎授故牧使李聖模贈吏參例兼成均進士李溟贈吏議故縣監李泰鎭贈僕正已上戶曹參判李魯述三代
정조 22년
兵批判書李時秀進參判柳誼病參議閔昌爀入直進參知柳師模病右承旨李海愚進以李書九爲同知知事李敏輔判府事李祖源竝單付僉知二單李文道朴宗㯙護軍柳焵李益運副護軍李祉永朴基赫副司直嚴耆共秀晩金履成副司果金履永李羲甲再政以柳相奎爲守門將
정조 22년
以校理金熙周尹序東副校理趙得永牌不進罷職傳旨傳于兪漢寧只推更爲牌招入直
정조 22년
李海愚以刑曹言啓曰政院首隷嚴杖發配事臣旣親承下敎而不能諦審誤以刑配之意草記矣伏奉口傳下敎卽當放送而在前曹例亦或有先草記後擧行之規故姑未及施刑矣始不能諦聽聖敎當施輕而誤施重終未免引用謬例云已刑而實未刑由前由後臣之擧行節節顚錯誠不勝萬萬惶懍而今不敢旣覺而仍刑又不敢無配而徒杖政院首隷林德瑞依原下敎嚴杖定配何如傳曰允
정조 22년
李海愚以刑曹言啓曰依下敎典獄署書吏等一竝捉來被囚院隷解枷委折嚴加究覈則書吏全尙興以伊夜上直指揮於使令吳興得私自解枷云矣因傳敎嚴囚罪人渠輩之任自斗護肆然解枷者究厥罪犯萬萬痛惡該吏全尙興嚴刑一次咸鏡道明川府定配所卽爲押送之意敢啓傳曰知道
정조 22년
吏曹啓目粘連觀此同敦寧李益運上疏則以爲臣旣無敦寧則在法當遞亟令選部照例遞改亦爲白有臥乎所旣無敦寧則揆以公格似當許遞是白乎矣宰臣所帶遞仍當否事體不輕臣曹不敢擅便上裁何如判付啓依回啓施行爲良如敎
정조 22년
刑曹啓目罪人孫守雄金振愌等原情云云所犯罪狀俱係罔赦而粧撰納供尤極痛惡更加嚴刑期於得情何如判付啓供招不成說待栲訊限滿更加嚴刑取招爲良如敎
정조 22년
左議政李秉模箚曰伏以臣伏見夜下備忘記雲觀之報適在民事酬接之餘惕然反躬於誠未篤心不專旣又以方寸之不能持敬爲施諸事爲之隨處不中矩之驗仍有減膳之命天高聽卑豈無轉移於玄遠之中乎臣聞惟天之命於穆不已而五氣順布萬化咸暢者四時之吏爲之宣斡也我殿下緝熙之工對越之誠豈或一息間斷而仁天之警告若是其諄諄只爲承佐之無其人耳臣於前席前後祈免爲是之懼而蹲仍到今徒貽至尊之憂惕俯仰悚慄無地措躬夫減膳修省之小節用舍修省之大機雖使昌言嘉猷日陳於前外此皆末務也臣以簿書間事與諸堂約會於籌司而籌司異於中書有非議政莫可赴之地則於此陳箚恐無傷於辭巽之禮玆敢略具短箚仰瀆崇嚴伏乞聖明亟許鐫免以爲消弭之先務焉取進止答曰省箚具悉卿懇休咎徵於五事五事求於五行五行驗於天人其際甚可畏也大抵至微者理也至著者象也貌屬於水以至著對至微互爲其根吾心寧則天地之和應焉惟今雨暘燠寒風無不交錯失其敍朝有扤捏之歎野有殿屎之苦艱虞溢目澒洞熏腸而治日益不從欲人日益不率敎予亦於是乎志氣頹闒血氣衰倦竝與向來鉅鹿之想掛却一邊無一豪不伏作此等人意思胸中碨礧轉覺不平吾心如此天地之和可以應乎不應乎須自在三事百工之列者無不淬勵振拔擧措事事不苟規模一一反僞邇之事君精白遠之莅官廉潔人皆爲可使可信之人則是所謂時靡有爭王心卽寧中和之功用郅隆肹蠁似此策免之箚雖欲爲之其道末由而將見雲觀之日奏卿雲興矣非曰求備意在仰成卿其勿辭安心視事仍傳于金啓洛曰此批答遣史官傳諭
정조 22년
持平沈達漢疏曰伏以臣於病伏之中得伏見昨夜傳敎下者以非時雷異之發爰降責己之敎至下減膳之命而對越之誠警畏之意溢於辭表此聖人責躬之言也殷宗懼災之意也臣奉讀未畢愚衷自激臣聞多災之國其國興此言何謂也噫天鑑昭昭及爾出王及其遊衍則示之以警告使之知懼者是天心之愛我也人主於此而恐懼自反側身修德則天心悅豫災轉爲祥矣其興也勃焉不亦宜乎今日之警告其非仁愛我殿下乎無乃維新我邦國乎莫曰微矣警戒之意著矣莫曰小矣感應之機大矣此殿下所以惕然而懼淵然而思思所以應天弭災之道者也臣雖不肖顧其職則臺臣也豈可無一言仰陳於黈纊之下者乎夫巍然廣大覆懤林蔥者上天之載而天下之天也穆然高臨化育民庶者殿下之事而東方之天也殿下所以覆育民庶造化生成者一與天合無一毫之偏倚無一物之失所在下之天道不愆則在上之天心亦和風雷無激發之災而雨露有調順之祥矣今焉雷電之異乃在收藏之月則其或者殿下所以體天行道者有所失於下而然耶夫至誠者天也不息者天也殿下於屋漏愼獨之際或不無一毫自欺之私乎夙夜奉若之時或不無一念怠忽之萌乎殿下方寸之天或未克配於天心則災異之臻固無足怪矣政注之間公私相混則非所以體天道之公也施爲之際喜怒太遽則非所以體天道之中也懲討不嚴典章不施於凶逆仁愛太過恩賞或偏於近密則非所以體天道之慘舒也以言乎民事則稼穡卒痒蔀屋呼庚鶉鵠之狀顚連之患在在皆然而巡野之方伯嚴斥哀訴之民分憂之守宰莫體如傷之敎控告無地怨聲載路以臣所聞見致災之由非一而惟此生民之怨實爲第一傷和之端也臣愚死罪竊以爲應天以實之道不可他求只在殿下方寸上一轉移之間耳以聖學則誠敬之工造次不違以政注則與天心合其公以喜怒則與天心合其中以懲討則與天道合其慘舒以民事則與天道合其生成使百事百爲一合於天八域蒼生各得其所則聖化位育太和流行天怒變而爲喜乖氣轉而爲祥將見六氣之調和七曜之順軌矣豈不休哉豈不美哉臣疾病纏身蠢動無路末由登筵猥陳狂囈之說惟殿下少垂察焉臣無任屛營祈懇之至謹昧死以聞答曰省疏具悉當留意矣
정조 22년
行大司諫韓用龜司諫柳畊掌令尹寅基玄重祚持平朴孝成副校理趙得永正言金和鍾尹涵修撰洪受浩副修撰朴吉原啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行四字刀削答三司曰不允五字刀削
정조 22년
大司諫韓用龜司諫柳畊掌令尹寅基玄重祚持平朴孝成正言金和鍾尹涵啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝設鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令尹寅基玄重祚持平朴孝成啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰李汝節事亟停勿煩崔進吉事不允
정조 22년
行大司諫韓用龜司諫柳畊正言金和鍾尹涵啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十月初六日辰時上御重熙堂右副承旨入侍時右副承旨李翊模記事官金啓溫記注官金景煥承膺祚等以次進伏訖上曰兼春秋持左相箚批卽往傳諭也景煥承命出命書傳敎曰初十日次對進定於今日又命書榻敎曰他承旨入侍上曰他注書亦爲入侍可也賤臣承命出傳同副承旨朴基正假注書李允謙進伏上曰拜箚玉堂爲幾人而未差之代待政官入來卽爲差代諸宰入來與否知入允謙承命出傳還奏曰玉堂行公者洪受浩朴吉源趙得永而諸宰幾皆入來云矣命書傳敎曰新除授玉堂待下批牌招察任仍命退承史以次退出
정조 22년
行都承旨閔台爀式暇左承旨金啓洛坐直右承旨李海愚坐左副承旨兪漢寧坐右副承旨李翊模坐直同副承旨木基正坐注書金啓溫仕直一員未差假注書李允謙仕事變假注書未差
정조 22년
金啓洛啓曰來十一日輪對日次矣敢稟傳曰爲之
정조 22년
李海愚啓曰來十一日朝參日次矣敢稟傳曰停
정조 22년
傳于金啓洛曰未肅拜承旨許遞前望單子入之待下批牌招
정조 22년
都承旨前望單子入之閔台爀落點
정조 22년
傳于金啓洛曰諸承旨持公事入侍
정조 22년
備忘記江原監司洪仁浩下直長弓一張長箭一部吾老梁萬戶金鎭爀下直長弓一張長箭一部片箭一部筒兒一箇賜給
정조 22년
兵曹口傳政事副護軍尹光顔單付
정조 22년
金啓洛以弘文館言啓曰新除授副校理沈興永時在京畿利川地經筵入番事緊請斯速乘馹上來事下諭答曰依啓
정조 22년
金啓洛以禮曹言啓曰今初五日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 22년
金啓洛以弘文館言啓曰本館上番無他推移之員不得已以下番姑陞入直之意敢啓傳曰知道
정조 22년
李海愚以御營廳言啓曰東廟有頉處臣看檢修改後別單書入之意敢啓傳曰知道
정조 22년
李海愚以義禁府言啓曰在謫遭親喪者給暇歸葬過三月後還發配所事載在大典通編矣咸鏡道慶源府勿限年流竄罪人李明誠戶奴呈狀內明誠今月初七日遭母喪云依法典給暇歸葬過三月後還發配所事分付該道道臣之意敢啓傳曰知道
정조 22년
李海愚以刑曹言啓曰承政院首隷林德瑞嚴杖定配事命下矣林德瑞嚴杖一百後黃海道殷栗縣定配所卽爲押送之意敢啓傳曰知道
정조 22년
禁府照目前兵曹佐郞南惠寬矣本府議啓內閽禁申飭前後何如而身爲入直郞官不能察飭致有此院隷酗酒攔入之擧揆以法綱殊極可駭以此照律罪杖一百收贖告身盡行追奪私罪奉敎施以罷職之典爲良如敎
정조 22년
又照目祭監監察韓德增矣本府議啓內莫重享事讀祝之差誤大是欠敬而身爲祭監不卽呈課溺職之罪在所難免以此照律罪杖八十收贖奪告身三等私罪奉敎所照律功減一等姑先以公罪勘放爲良如敎
정조 22년
李海愚以義禁府言啓曰時囚罪人韓德增杖八十收贖奪告身三等照律公事判付內所照律功減一等姑先以公罪勘放事命下矣韓德增杖八十功減一等杖七十以公罪收贖放送之意敢啓傳曰知道
정조 22년
掌令尹寅基正言金和鍾修撰徐有聞洪受浩副修撰嚴耆啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行十字刀削答曰不允六字刀削
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答曰李汝節事亟停勿煩崔進吉事不允
정조 22년
正言金和鍾啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
戊午十月初七日辰時上御誠正閣諸承旨持公事入侍時左承旨金啓洛右承旨李海愚左副承旨兪漢寧右副承旨李翊模同副承旨朴基正記事官金啓溫假注書李允謙記注官承膺祚記事官金履永檢校待敎李存秀以次進伏訖翊模讀奏慶尙監司李義綱狀本義城縣反庫事命書判付漢寧曰御覽文字何等敬謹而擧條有誤書處當該注書所當重勘而本院請推之外無他可施之罰何以爲之乎上曰拿處可也出擧條仍命書榻敎曰當該注書拿處上曰玉堂不當處義而爲處義臺言旣是曲盡之說則固當受而爲罪豈可以此爲引乎罷職傳旨還給使之無敢違牌事分付上曰江原監司入侍上曰有司堂上入侍上曰待令守令入侍竝出榻敎啓溫承命出傳與有司堂上李書九江原監司洪仁浩待令守令安山郡守王道常果川縣監金鋼始興縣令尹守翼龍仁縣令丁遇泰振威縣令尹應鉉偕入進伏上曰五邑守令進前道常等以次奏職姓名訖敎曰昨日自廟堂未知何以知委而爾等必須着念善爲之始興軍幕手塘報手八十名自摠廳移來者耶守翼曰然矣上曰設施之初務盡均一之政而俾五邑之民皆知朝廷爲所重之意故一營軍制今方改修五邑之京司上納使之特除者蓋爲一分休養之道而亦安保其實惠之下究也蓋五邑軍良保之永減者非爲本邑而卽爲華城所重而始興則只劃三十名云烏在其減給之意乎守翼曰前無之軍今得三十名亦云幸矣且一夫一年內應納一兩者目今以後兩年間只爲十五日輪番可謂太歇故擧皆自願爲入防軍矣上曰今玆之敎亦爲慰悅之道俾卽成節目定制而然惟永永無弊然後庶爲務實之政但所得不過三十名則初不如不得始興果川皆是輦路邑比他尤當自別此兩邑則特給各百名而兩營給代條又爲蕩減如是而簽補裕足幸有餘丁則亦豈無可用之處乎敎鋼曰果川則何如鋼曰本邑亦有摠廳標下軍移付者以此簽丁而今又有二十名減額之命多有所益矣上曰露梁牙兵之屬於本鎭者鎭將每與本官以此相較云蓋鎭將每自內營差去不無憑藉之患本官亦以此本境所屬牙兵難於懲治此豈成說乎爾須隨現痛繩如有犯罪者一一捉治斷勿饒貸也敎道常曰每常痛駭者營邑之臣之所要譽也百姓之隱慝者搜括簽丁卽他邑之謂也五邑則異於此故俾老弱免於軍役而汝之自來擧行只事要譽於內營寧有如許道理乎明春幸行時若以軍丁事有所得聞而有違於筵敎者則汝則當嚴處以此知之又敎守翼等曰爾等必告諭於民曰五邑良保之如是減除者此是特恩而以其屬於華城也前日之納布立役者今已免夫汝輩何以報答聖恩俾五邑軍民來頭幸行時屈指計日以曕羽旄之美擧切徯我后之心然後爾等亦不負朝家之盛意也今當減膳修省之時事係民事故坐待天明如是召見予則有多少商量彼至愚而神之民姑無論爾等守令善爲措處亦知固結維持之本意來春擧行之勤慢自可聞知爾等雖蔭武咫尺筵席若是下敎此後駕過或摘奸時以軍丁之善爲不善爲爲其賞罰以此惕念擧行使百姓自然樂赴於入防軍之境庶不負分憂之義而一以明朝廷惠澤之下究一以示五邑所屬之爲所重也爾等知之仍命先退上曰江原監司進前敎仁浩曰東藩特除一以爲便養之地某山某水又有衣錦之榮往須善爲之不負特畀之意也海弊則一付於卿某條釐革而橫城地宮納弊事必査實廉探俾無徵斂於民間之端可也仍命除宣諭先退命書公事判付訖命退承史以次退出
정조 22년
戊午十月初七日辰時上御重熙堂右承旨入侍時右承旨李海愚假注書李允謙記注官承膺祚記事官金履永以次進伏訖上曰有司堂上入侍出榻敎賤臣承命出傳與有司堂上李書九偕入進伏敎書九曰五邑所在良軍減額數各爲幾何書九曰振威則減百名安山則減四十名始興則減三十名果川則減二十名矣上曰始興果川以其輦路邑特賜各百名俄有筵敎於五邑守令而大抵設施之初貴以人和爲先兒別武士則依湖南兒童哨除減之例永爲釐革而軍制節目設爲部衛之制分置東西南北東則曰蒼龍衛南則曰八達衛西則曰華西衛北則曰長安衛以次入防作爲魚鱗之隊俾有衆心成城之效可也以此出意見定制使華城一方之民沾得實惠事退謂大臣及諸宰也仍命退諸臣以次退出
정조 22년
行都承旨閔台爀坐左承旨金啓洛坐右承旨李海愚坐直左副承旨兪漢寧坐直右副承旨未差同副承旨朴基正坐注書金啓溫仕一員未差假注書李允謙仕直事變假注書鄭日泰仕
정조 22년
傳于閔台爀曰不爲仕進承旨許遞前望單子入之
정조 22년
柳聖儀拿處代以鄭日泰爲事變假注書
정조 22년
以柳聖儀囚單子傳于兪漢寧曰生疎所致分揀放送
정조 22년
禁府啓目順天前府使崔守魯亦原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如啓依允
정조 22년
掌令尹寅基校理趙得永金熙周正言尹涵修撰徐有聞洪受浩副修撰嚴耆朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行五字刀削答三司曰不允五字刀削
정조 22년
正言尹涵啓曰請金甲鳥爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十月初八日辰時上御便殿左承旨入侍時左承旨金啓洛記事官金啓溫記注官金景煥記事官金履永以次進伏訖上曰有司堂上入侍出榻敎賤臣承命出傳與有司堂上李書九偕入進伏上曰昨日下敎五邑軍額事何以爲之而戶判何不入來於本司云耶書九曰方欲依下敎擧行而戶判則昨日封裹時進去以致日晩不得來會云矣上曰先從五邑定爲良制則誠好而凡事必先明分數然後可以有成雖日會籌司而若不能治本則徒歸於悤悤說不盡矣卿其出去修成節目而五邑倅如難久待則姑令下去待本司知委以爲擧行之地好矣命書九先退敎履永曰後漢書手圈處校正待洪奭周鄭東觀入來爲之而爾亦同爲看檢也啓洛曰都承旨將進去藥房而方爲推考房故不得進去云矣命書傳敎曰吏刑換房仍命退諸臣以次退出
정조 22년
行都承旨閔台爀坐行左承旨姜彝正在外右承旨金啓洛坐左副承旨李海愚坐右副承旨兪漢寧坐直同副承旨朴基正坐直注書金啓溫仕直一員未差假注書李允謙仕事變假注書鄭日泰仕
정조 22년
金啓洛啓曰臣啓洛依定式進詣香室奉審香祝樻祝板袱子則精潔之意敢啓傳曰知道
정조 22년
金啓洛啓曰來十一日專經文臣殿講日次矣敢稟傳曰儒生殿講日同爲之
정조 22년
李海愚啓曰禁衛大將申大顯明日習陣出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 22년
閔台爀啓曰新除授行左承旨姜彝正時在忠淸道公州地斯速乘馹上來事下諭何如傳曰允
정조 22년
李海愚以兵曹言啓曰承政院使令崔興大等三十五名加出使令李得哲等三十二名引陪金泰順等六名加出引陪李仁福等三名年歲容疤居住依本院修送成冊更爲一一考準後刻腰牌烙印分給而闕門出入時依信符例使之出佩詳考許入前日分給信符竝還收之意敢啓傳曰知道
정조 22년
兪漢寧以義禁府言啓曰全羅監司李得臣査啓內順天前府使崔守魯令攸司拿問處之事啓下矣崔守魯今方待命拿囚之意敢啓傳曰知道
정조 22년
司諫柳畊掌令尹寅基校理金熙周副校理趙得永修撰徐有聞洪受浩副修撰嚴耆朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行六字刀削答三司曰不允六字刀削
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝加嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允